กรมอุตุนิยมวิทยา ตั้งศูนย์อำนวยการเฝ้าติดตามสถานการณ์พายุโซนร้อน “เตี้ยนหมู่”
นายณัฐพล ณัฏฐสมบูรณ์ อธิบดีกรมอุตุนิยมวิทยา มอบหมายให้ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายวิชาการและเจ้าหน้าที่ผู้เกี่ยวข้องทั้งในส่วนกลางและส่วนภูมิภาค เฝ้าติดตามสถานการณ์พายุโซนร้อน “เตี้ยนหมู่” บริเวณเมืองสะหวันนะเขต ประเทศลาว ณ ห้องบัญชาการกอง พยากรณ์อากาศ กรมอุตุนิยมวิทยา โพายุโซนร้อนดังกล่าว มีศูนย์กลางอยู่ห่างประมาณ 60 กิโลเมตร ทางตะวันออกของจังหวัดอุบลราชธานี ความเร็วลมสูงสุดใกล้ศูนย์กลางประมาณ 65 กิโลเมตรต่อชั่วโมง กำลังเคลื่อนตัวทางทิศตะวันตกค่อนทางเหนือเล็กน้อยด้วยความเร็วประมาณ  25 กิโลเมตรต่อชั่วโมง คาดว่าจะอ่อนกำลังเป็นพายุดีเปรสชันเคลื่อนเข้าปกคลุมบริเวณจังหวัดมุกดาหาร อำนาจเจริญและอุบลราชธานี ในวันนี้ (24 ก.ย 64) ส่งผลทำให้ประเทศไทยตอนบนมีฝนเพิ่มมากขึ้นและมีฝนตกหนักถึงหนักมากบางแห่งกับมีลมแรงในภาคเหนือ ภาคตะวันออกเฉียงเหนือ ภาคกลางและภาคตะวันออก รวมทั้งกรุงเทพมหานครและปริมณฑล ขอให้ประชาชนบริเวณดังกล่าว ระวังผลกระทบจากฝนตกหนักและฝนที่ตกสะสม  อาจทำให้เกิดน้ำท่วมฉับพลันน้ำป่าไหลหลาก กรมอุตุนิยมวิทยาจะติดตามสถานการณ์อย่างใกล้ชิด เพื่อแจ้งเตือนให้ประชาชนรับทราบจนกว่าสถานการณ์จะคลี่คลายลง  ประชาชนสามารถติดตามข้อมูลที่เว็ปไซต์ www.tmd.go.th หรือโทรสายด่วน 1182 ได้ตลอด 24 ชั่วโมง